KIRJALLINEN KYSYMYS E-0642/03 esittäjä(t): Paul Rübig (PPE-DE) neuvostolle. Tutkimukseen käytettyjen menojen verotuskohtelu.



Virallinen lehti nro 280 E , 21/11/2003 s. 0076 - 0077



KIRJALLINEN KYSYMYS E-0642/03 esittäjä(t): Paul Rübig (PPE-DE) neuvostolle (4. maaliskuuta 2003) Aihe: Tutkimukseen käytettyjen menojen verotuskohtelu Lissabonin prosessissa painotetaan, että teknologiayrityksiltä odotetaan positiivisia impulsseja, varsinkin uusien työpaikkojen luomista. Niin ikään prosessissa todetaan, että Euroopan on otettava kiinni Japanin ja Yhdysvaltojen tutkimuksen alalla saavuttama etumatka. Miten tutkimukseen käytettyjä menoja ja yrityksen tekemiä investointeja kohdellaan nykyisten ja tulevien Euroopan unionin jäsenvaltioiden sekä Japanin, Yhdysvaltojen ja Australian verotuksessa? Millainen vaikutus verotuksella on pienten ja keskisuurten yritysten luottokelpoisuuteen sekä niiden tutkimustoimintaan? Mitä mieltä neuvosto on näistä pohdinnoista? Aikooko neuvosto ottaa ne huomioon valmistellessaan Basel II -sopimuksen täytäntöönpanoa Euroopan unionissa? Vastaus (21. heinäkuuta 2003) Neuvosto pitää kysyjän tavoin tärkeänä Lissabonin prosessia sekä pk-yritysten ja teknologiayritysten asemaa. Tämän vuoksi neuvosto haluaa mainita kysyjälle kilpailukykyä koskevan selvityksen, jonka se laati 3. maaliskuuta 2003 kevään Eurooppa-neuvostoa varten ja jossa todetaan muun muassa, että Ehdotetun yhteisön lainsäädännön vaikutuksia on arvioitava järjestelmällisesti ja kokonaisvaltaisesti. Komission on kuultava liike-elämää ja kaikkia muita osapuolia, ja kuulemisen tulokset on otettava huomioon päätöksenteossa sen varmistamiseksi, että EU:ssa säilytetään tasapainoinen toimintamalli ja että eurooppalaiset yritykset säilyttävät kilpailukykynsä ja niillä on yhtäläiset toimintamahdollisuudet maailmanlaajuisessa taloudessa. Yrittäjyyttä koskevaan politiikkaan tarvitaan koordinoitua lähestymistapaa, jonka avulla voidaan ottaa huomioon kokonaisvaltaisesti yrittäjien tarpeet, kuten esteiden poistaminen yritysten perustamiselta, kehittämiseltä ja kasvulta sekä yrittäjyyden riskien ja siitä saatavien palkkioiden tasapainottaminen, On varmistettava, että pienyritykset otetaan mukaan päätöksentekoon ja että niitä kuullaan. Neuvostolla ei ole riittäviä tietoja tutkimukseen käytettyjen menojen verotuskohtelusta nykyisissä ja tulevissa jäsenvaltioissa eikä verotuksen vaikutuksista pk-yritysten ja tutkimuslaitosten luottokelpoisuuteen, joten se ei voi tältä osin vastata esitettyihin kysymyksiin. Neuvosto kehottaa kysyjää osoittamaan asianomaiset kysymyksensä suoraan jäsenvaltioille, hakijamaille ja muille kolmansille maille. Neuvosto on tietoinen siitä, että uusilla vakavaraisuusmääräyksillä (Basel II), joista tällä hetkellä neuvotellaan Baselin pankkivalvontakomiteassa ja joiden tarkoituksena on vuoden 1988 Baselin sopimuksen korvaaminen, voi olla vaikutuksia pk-yrityksiin. Neuvotteluprosessissa ja sitä varten tehdyssä valmistelutyössä pyritään kaikin keinoin varmistamaan, ettei Basel II:lla olisi kielteisiä vaikutuksia pk-yritysten luototukseen. Tämän osalta kysyjää kuitenkin kehotetaan osoittamaan kysymyksensä komissiolle, joka osallistuu neuvotteluihin tarkkailijana.